**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2020 M. vasario 27 D. SPRENDIMO NR. T2-46 „dĖL parduodamų SAVIVALDYBĖS BŪSTų ir pagalbinio ūkio paskirties pastatų SĄRAŠo PATVIRTINIMO“ PAkeitimo**

**1. Sprendimo projekto esmė, tikslai ir uždaviniai** – šio sprendimo projekto tikslas papildyti Parduodamų savivaldybės būstų ir pagalbinio ūkio paskirties pastatų sąrašą, ir įrašyti savivaldybei nuosavybės teise priklausančią būsto Šiaulių g. 17-7, Klaipėda, dalį ir būstą Baltijos pr. 4-403B, Klaipėda, kad pagal gautus pareiškėjų prašymus būtų galimybė būstus parduoti ir gauti pajamas į savivaldybės biudžetą.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2020 m. vasario 27 d. sprendimu Nr. T2-46 „Dėl parduodamų savivaldybės būstų ir pagalbinio ūkio paskirties pastatų sąrašo patvirtinimo“, buvo patvirtintas Parduodamų savivaldybės būstų ir pagalbinio ūkio paskirties pastatų sąrašas. Į sąrašą yra įtraukti būstai ir pagalbinio ūkio paskirties pastatai, kuriuos savivaldybės nuomininkai ir kiti pareiškėjai, įstatymo nustatyta tvarka pateikę prašymą, turi galimybę juos įsigyti (pirkti). Nurodytas sąrašas, esant poreikiui, bus papildomas.

Savivaldybės būsto dalis Šiaulių g. 17-7, Klaipėda, ir būstas Baltijos pr. 4-403B, Klaipėdoje, į patvirtintą sąrašą nebuvo įrašyti. Būsto Šiaulių g. 17-7, Klaipėda, dalis yra iš dalies parduodamame bute su bendra virtuve. Būstas Baltijos pr. 4-403B, Klaipėda, yra bendrabutyje, su bendro naudojimo patalpomis. Buvusiems būsto nuomininkams būstai buvo nuomojami laikinai. Nuomininkams išsikėlus, būstai tapo tušti. Būsto Šiaulių g. 17-7, Klaipėda, bendraturtis pateikė prašymą išnuomoti savivaldybės būsto dalį terminuotam 1 metų laikotarpiui, ir leisti būsto dalį įsigyti rinkos verte. Būstas Baltijos pr. 4-403B, Klaipėda, išnuomotas neterminuotam laikotarpiui greta gyvenantiems nuomininkams. Būsto nuomininkai minėtą būstą galės įsigyti išgyvenę jame penkerius metus.

Šiuo sprendimo projektu yra teikiamas tvirtinti Parduodamų savivaldybės būstų ir pagalbinio ūkio paskirties pastatų sąrašo papildymas. Į sąrašą įrašomi 924 ir 925 punktais nurodyti būstai. Galimybė parduoti nurodytus būstus atsiras tik po to, kai būstai bus įrašyti į Parduodamų savivaldybės būstų ir pagalbinio ūkio paskirties pastatų sąrašą.

**3. Kokių rezultatų laukiama.**

Papildžius ir patvirtinus Parduodamų savivaldybės būstų ir pagalbinio ūkio paskirties pastatų sąrašo pakeitimą, bus sudarytos sąlygos pareiškėjams pagal pateiktus prašymus įsigyti nurodytus būstus, o savivaldybei gauti pajamas į savivaldybės biudžetą ir panaudoti socialinio būsto fondo plėtrai.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nereikalingi.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – lėšos, gautos už parduotus būstus būtų pervedamos į savivaldybės biudžetą ir naudojamos socialinio būsto fondo plėtrai.

Turto valdymo skyriaus vedėjas Edvardas Simokaitis